A BIZOTTSÁG HATÁROZATA
(2007. december 6.)
a tagállamok által a közösségi állat-egészségügyi jogszabályok különféle rendelkezéseivel összhangban engedélyezett létesítmények jegyzékeire vonatkozó minta, valamint e jegyzékek Bizottsághoz történő továbbítására vonatkozó szabályok megállapításáról
(az értesítés a C(2007) 5882. számú dokumentummal történt)
(kodifikált változat)
(EGT-vonatkozású szöveg)
(2007/846/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak 11. cikke (6) bekezdésére,
tekintettel a szarvasmarhafajba tartozó háziállatok mélyhűtött spermájának Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1988. június 14-i 88/407/EGK tanácsi irányelvre (2) és különösen annak 5. cikke (2) bekezdésére,
tekintettel a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvre (3) és különösen annak 5. cikke (3) bekezdésére,
tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre (4) és különösen annak 7. cikkére,
tekintettel a sertéssperma Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1990. június 26-i 90/429/EGK tanácsi irányelvre (5) és különösen annak 5. cikke (3) bekezdésére,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (6) és különösen annak 8a. cikke (6) bekezdésére,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (7) és különösen annak 17. cikke (3) bekezdésének c) pontjára és 18. cikke (1) bekezdésének negyedik francia bekezdésére,
mivel:
(1)
A tagállamok által élő állatok, sperma és embriók Közösségen belüli kereskedelmére feljogosított létesítmények jegyzékére vonatkozó minta, valamint e jegyzékek Bizottsághoz történő továbbítására vonatkozó szabályok meghatározásáról szóló, 2001. január 24-i 2001/106/EK bizottsági határozatot (8) több alkalommal jelentősen módosították (9). Az áttekinthetőség és érthetőség érdekében ezt a határozatot kodifikálni kell.
(2)
A szarvasmarha-, sertés-, juh-, kecske- és lófélék Közösségen belüli kereskedelme olyan gyűjtőállomásokból engedélyezett, amelyeket az elhelyezkedésük szerinti tagállam illetékes hatóságai jogosítottak fel.
(3)
A szarvasmarha- és sertésfajba tartozó háziállatok spermájának Közösségen belüli kereskedelme olyan gyűjtőállomásokból engedélyezett, amelyeket az elhelyezkedésük szerinti tagállam illetékes hatóságai jogosítottak fel.
(4)
A szarvasmarhafajták embrióinak és petesejtjeinek Közösségen belüli kereskedelme abban az esetben engedélyezett, ha azokat olyan embriógyűjtő munkacsoportok gyűjtik be, kezelik és tárolják, amelyeket a tevékenységük végzésének helye szerinti tagállam illetékes hatóságai jogosítottak fel.
(5)
Minden tagállamnak meg kell küldenie a Bizottságnak és a többi tagállamnak azon gyűjtőállomások, spermagyűjtő központok és embriógyűjtő munkacsoportok jegyzékét, amelyek működését területén engedélyezte.
(6)
Össze kell hangolni a fenti jegyzékek és továbbításuk módját annak érdekében, hogy a naprakész jegyzékek egyszerűen hozzáférhetők legyenek a Közösség számára.
(7)
Célszerű az említett harmonizált mintát használni a baromfin kívüli egyéb madárfajok behozatala szempontjából engedélyezett karanténlétesítményekre, illetve -állomásokra is.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az I. mellékletben felsorolt szervezetek jegyzékeit Wordben vagy Excelben megírva kell megküldeni a következő e-mail címre: Inforvet@ec.europa.eu
A jegyzéket a II. mellékletben felsorolt mintaformátumokkal összhangban kell összeállítani.
A Bizottság a formátum minden módosításáról vagy a rendeltetési hely megváltoztatásáról értesíti a tagállamokat az Élelmiszerlánc- és Állat-egészségügyi Állandó Bizottság keretében.
2. cikk
A 2001/106/EK határozat hatályát veszti.
A hatályon kívül helyezett határozatra történő utalásokat úgy kell tekinteni, mintha erre a határozatra vonatkoznának és a IV. mellékletben foglalt megfelelési táblázattal összhangban kell értelmezni.
3. cikk
Ennek a határozatnak a tagállamok a címzettjei.
Kelt Brüsszelben, 2007. december 6-án.